OSLO. Vzhľadom k tomu, že sa ropný priemysel len tak-tak zotavuje z najvýraznejšieho prepadu za niekoľko desaťročí, Severný ľadový oceán je zrejme tým posledným miestom, kde by chcel niekto hľadať ropu. Inak tomu je ale v Barentsovom mori pri severnom cípe Nórska.
Úrady odhadujú, že firmy ako je Lundin Petroleum alebo OMV tento rok v tejto oblasti vykonajú rekordných 15 vrtov.
Golfský prúd a lacnejšie vrty
Oproti americkým vodám Severného ľadového oceánu, kde navrhuje hľadať ropu prezident Donald Trump, má Barentsovo more niekoľko výhod. Vďaka Golfskému prúdu prakticky nezamŕza a na rozdiel od vôd okolo Aljašky a Grónska, ktoré ropné firmy ako je Royal Dutch Shell už opustili, relatívne plytké vody nórskeho pobrežia znamenajú, že vrty sú lacnejšie a potenciálny prínos obrovský.
Ako poznamenala agentúra Bloomberg, v súčasnosti sa pripravuje najväčší prieskum v pobrežných vodách od 90. rokov, kedy bola obhliadka na šesť rokov úplne zastavená.
Nórsko predpokladá, že v doteraz neprebádaných ložiskách v Barentsovom mori by mohlo byť viac ako 17 miliárd barelov ropy a zemného plynu, čo predstavuje takmer 65 percent z dosiaľ nepreskúmaných zdrojov na území Nórska. Produkcia ropy sa v tejto škandinávskej krajine od roku 2000 znížila o polovicu.
Environmentalisti protestujú
Od roku 2010 firmy Statoil, Lundin a OMV už v tejto oblasti objavili ložiská s objemom viac ako miliardy barelov a spoločnosť Eni vlani začala ťažbu zo svojej prvej vrtné plošiny Goliat. Na účely obhliadky v Barentsovom mori teraz nórska vláda pripravuje rekordný počet licencií.
Napriek optimizmu ropných firiem je však ťažba ropy v oceánskych vodách stále kontroverzná. Ekologické skupiny ako Greenpeace a Svetový fond na ochranu prírody (WWF) poukazujú na to, že ropné plošiny zasahujú príliš blízko k polárnemu ľadovcu a jeho krehkému ekosystému, kde žije mnoho živočíšnych druhov od planktónu po cicavce.
Otázkou tiež zostáva, či ťažba zo vzdialených oblastí Barentsovho mora bude zisková, keď globálne otepľovanie môže dopyt po fosílnych palivách zásadne zraziť.